2.1 ปัจจัยความเสี่ยง

ในปี 2549 สภาวะการณ์ของประเทศประสบปัญหาค่อนข้างมาก ทั้งด้านเศรษฐกิจ
สังคมและการเมือง ทำให้สภาพเศรษฐกิจโดยรวมมีอัตราการเติบโตที่ลดลง
สำหรับธุรกิจบ้านจัดสรรอัตราการเติบโตเริ่มชะลอตัว ทั้งนี้เพราะการแข่งขันในธุรกิจมีค่อนข้างสูง
และอัตราดอกเบี้ยมีการปรับตัวเพิ่มขึ้น ต้นทุนสินค้าสูงขึ้น
ผู้สนใจซื้อบ้านใช้เวลาในการตัดสินใจนานขึ้น ความต้องการลดลง กำลังซื้ออ่อนตัวลง

ในปี 2550 ธุรกิจบ้านจัดสรรของบริษัทฯยังมีความเสี่ยงค่อนข้างสูง ทั้งนี้ขึ้นอยู่กับปัจจัยต่างๆ
ทั้งด้านเศรษฐกิจ สังคม และการเมืองที่ขาดเสถียรภาพและอาจเปลี่ยนแปลงได้เสมอ
และยังมีเหตุมาจากปัจจัยจากภายในองค์กร และปัจจัยภายนอกอื่นๆ ที่บริษัทฯไม่สามารถควบคุมได้
ซึ่งบริษัทฯได้มีการวิเคราะห์และติดตามความเสี่ยงต่างๆ อย่างใกล้ชิด
โดยมีมาตรการติดตามดูแลความเสี่ยงและมาตรการเตือนภัยล่วงหน้า
เพื่อระมัดระวังและลดผลกระทบมิให้มีความรุนแรง
ทำให้เชื่อได้ว่าธุรกิจของบริษัทฯจะสามารถเติบโตได้อย่างยั่งยืนและมั่นคงต่อไป

(1) ความเสี่ยงในการประกอบธุรกิจ

(ก) ความเสี่ยงเกี่ยวกับการแข่งขัน

ธุรกิจจัดสรรบ้านและที่ดินเป็นธุรกิจที่มีการแข่งขันกันสูงมาก ในภาวะที่เศรษฐกิจดี
ก็จะมีผู้ประกอบการเข้ามาในธุรกิจมากราย
ปริมาณการก่อสร้างบ้านและอุปทานของบ้านจะทวีจำนวนขึ้นอย่างรวดเร็ว
เมื่อปริมาณบ้านมีมากเกินกว่าความต้องการ และเศรษฐกิจเริ่มชะลอตัวลง เช่น
ปัจจุบันผู้จัดสรรก็จะแข่งขันกันลดราคาลงเพื่อเร่งการขายให้ได้ตามเป้าหมาย
การแข่งขันจะยิ่งรุนแรงขึ้น ทำให้กำไรขั้นต้นมีแนวโน้มลดลง

ทางแก้ไข คือ ติดตามภาวะตลาดบ้านจัดสรรและทิศทางภาวะเศรษฐกิจอย่างใกล้ชิด
ในกรณีที่มีการแข่งขันสูง และปริมาณบ้านพร้อมอยู่ในตลาดเหลือมาก บริษัทฯจะสร้างบ้านตามการจอง
ตามความต้องการของผู้ซื้อโดยเน้นความแตกต่างสร้างบ้านคุณภาพ ควบคุมต้นทุน
และให้ความสำคัญด้านบริการเป็นพิเศษ เพื่อเพิ่มความพึงพอใจให้แก่ลูกค้า
และจะไม่สร้างบ้านพร้อมอยู่เหลือไว้จำนวนมาก เพราะจะเป็นภาระในการใช้เงินกู้ยืมเพิ่มขึ้น
ยิ่งการขายล่าช้าจะทำให้เสียดอกเบี้ยมาก กำไรจะลดลง

(2) ความเสี่ยงทางด้านการก่อสร้าง

(ข) ความเสี่ยงเกี่ยวกับการขาดแคลนแรงงาน

ระบบการก่อสร้างบ้านในปัจจุบันยังเป็นระบบที่ใช้แรงงานจำนวนมากการขยายตัวทางเศรษฐกิจ
ก่อให้เกิดปัญหาขาดแคลนแรงงานโดยเฉพาะแรงงานฝีมือดียิ่งหายากขึ้น
จึงทำให้ค่าจ้างแรงงานและค่าจ้างเหมา ก่อสร้างมีราคาเพิ่มขึ้น
นอกจากต้นทุนจะเพิ่มสูงขึ้นแล้วยังมีปัญหาเรื่องการก่อสร้างล่าช้าและขาดคุณภาพอีกด้วย

ทางแก้ไข คือ เลือกวิธีก่อสร้างที่ใช้แรงงานน้อยลงใช้วัสดุกึ่งสำเร็จรูปมากขึ้น
มีการวางแผนและควบคุมกระบวนการก่อสร้างให้มีประสิทธิภาพมากขึ้น เพื่อช่วยประหยัดเวลา
ลดความสูญเสีย และช่วยลดต้นทุนลง

(3) ความเสี่ยงจากวัสดุขึ้นราคา

มีปัจจัยหลายอย่างที่เป็นต้นเหตุให้ราคาวัสดุปรับตัวสูงขึ้น เช่น การปรับเพิ่มขึ้นของราคาน้ำมัน
จะมีผลให้ค่าขนส่งและต้นทุนสินค้าเพิ่มขึ้น
ส่วนภาวะขาดแคลนเหล็กก็จะทำให้ราคาเหล็กที่ใช้ในการก่อสร้างเพิ่มขึ้น เมื่อต้นทุนสูงขึ้น
ถ้าบริษัทฯไม่สามารถปรับราคาขายให้สอดคล้องกับต้นทุนที่เพิ่มได้ ความเสี่ยงก็คือ กำไรจะลดลง

ทางแก้ไข คือ มีการทำสัญญาซื้อขายวัสดุล่วงหน้า
โดยคำนวณปริมาณที่จะใช้ทั้งปีและทำข้อตกลงไว้ก่อน หากเกิดปัญหาวัสดุปรับขึ้นราคา
บริษัทฯก็จะได้รับผลกระทบไม่มาก

(4) ความเสี่ยงจากความไม่แน่นอนทางด้านสังคม และการเมือง

ภาวะสังคมและการเมืองในปี 2550 อยู่ในช่วงของการปรับตัว
และการปรับเปลี่ยนกระบวนการทางประชาธิปไตย
ความคิดของคนในสังคมยังค่อนข้างลังเลและสับสน หลายส่วนขาดความเชื่อมั่น
แต่ส่วนมากก็ยังมีความหวัง และคิดว่ารัฐธรรมนูญที่จะออกมาใช้ปลายปีจะเป็นบทสรุปที่สำคัญ
ความคิดต่างๆ เหล่านี้ก่อให้เกิดบรรยากาศทีไม่เอื้ออำนวยต่อการลงทุน
การบริโภคและการขยายตัวทางเศรษฐกิจ ถือเป็นความเสี่ยงที่สำคัญของธุรกิจ
โดยเฉพาะธุรกิจบ้านจัดสรร ซึ่งผู้บริโภคมีแนวโน้มที่จะชะลอการตัดสินใจออกไปก่อนไม่ต้องรีบร้อน
เพราะรอได้

ทางแก้ไข คือ บริษัทฯต้องติดตามภาวะการต่างๆ อย่างใกล้ชิด ใช้การตลาดวิเคราะห์
และเจาะกลุ่ม ลูกค้าให้ตรงเป้าหมาย ใช้งบประมาณอย่างมีประสิทธิภาพ ลดค่าใช้จ่าย
ชะลอการลงทุนและไม่ก่อภาระหนี้สินให้เพิ่มสูงขึ้นจนอาจเป็นอันตรายแก่ธุรกิจได้